בקצרה – רוב הסיכויים שלא ישללו לכם רישיון. יש רק סיכוי קלוש שתזומנו למבחן של משרד הרישוי, ובגדול גם אז אין שום סיבה שלא תעברו אותו. אבל נסביר למה הסיפור הזה כל כך נפוץ: יוצאי הדופן בחוק החיסיון הרפואי הם משרד הרישוי (לרכב) והאגף לרישוי כלי ירייה במשרד לביטחון פנים, שרשאים לקבל מידע רפואי אישי, כדי למנוע סכנה לשלום הציבור. גורמים אלה מקבלים באופן שוטף הודעות מגורמי רפואה (בתי חולים, רופאים, רשויות הבריאות של הצבא) על אנשים שאובחנו כסובלים מפציעה, מחלה קשה או בעיה נפשית חמורה. הם אחראים לוודא את כשירותם ולמנוע מתן רישיון / לשלול רישיון מאדם שעלול לסכן את עצמו או אחרים. מתוך המידע שהוא מקבל, משרד הרישוי בוחר אנשים שמהם הוא מבקש לעבור מבחן שיקבע אם הם כשירים לנהוג. אם קיבלת פרופיל 21 לא בטוח בכלל שיבקשו מכם לגשת למבחן, כי ממש לא מבקשים מכולם. במקרה של פטור נפשי מהצבא, זה יקרה לרוב רק במקרה של סעיפי ליקוי נפשי חמורים – מהניסיון שלנו בעיקר אבחונים כמו סכיזופרניה או הפרעות אישיות קשות. המבחן, שעלותו כמה מאות שקלים, מתקיים בידי המכון הרפואי לבטיחות בדרכים, וכולל אוסף של מאות שאלות שבודקות תכונות של זהירות, כיבוד חוק וכדומה. בנוסף, תתבקש לפגוש פסיכולוג. על סמך אלה מעביר המכון המלצה למשרד הרישוי לגבי כשירות הנבדק לקבלת רישיון נהיגה, והמשרד מקבל את ההחלטה הסופית ומיידע את הנבדק לגביה. אם "נכשלתם" במבחן וקיבלתם תשובה שלילית לגבי הרישיון, תוכלו לערער על ההחלטה.   הצבא לא מקבל את תוצאות המבחן, ואין לו דרך לדעת אם המצב הנפשי שלכם השתפר אחרי שקיבלתם פטור. כך שאם זה מטריד אתכם, תדעו שלא יחליטו לגייס אותכם מחדש בגלל שעברתם את המבחן. אז הסיכוי לאבד את רישיון הנהיגה בגין פרופיל 21 נפשי נמוך מאוד, אבל יש קצת יותר סיכוי שפרופיל כזה יעמוד בדרכך לקבלת רישיון נהיגה ברכב ציבורי, כמו מונית או אוטובוס. ובכל זאת אנחנו מכירות לא מעט אנשים שיצאו על 21 והם נהגי מונית ואוטובוס. פרופיל 21 על רקע נפשי מוריד את הסיכוי לקבל רישיון לנשק, אבל בכנות – לדעתנו עדיף שלא תסתובבו עם נשק בכל מקרה. מצדך, אין שום צורך שתכין תשובות מראש לשאלות של הקב"נית, ובוודאי שאין טעם להמציא איזשהו "סיפור כיסוי" שיסביר למה אתה פונה אליו בכלל. לא צריך סיפורים והסברים; אתה סובל ממצוקה נפשית, וזאת הסיבה הכי מוצדקת שיש. המצוקה הנפשית שלך צריכה לדבר בשמך, כדי שהקב"נית תוכל לזהות אותה ולהעריך את מידת החומרה שלה. לקריאה נוספת